
Szivárványerdő projekt a győrsági Fiáth János Tagiskolában

 
A Szivárványerdő projekt központi célkitűzése az, hogy a tanuló legyen tudatos, a Földet védő, az emberi értékeket figyelembevevő, társas és globális gondolkodású, hazáját sokoldalúan ismerő EMBER.
A művészet, a természetismeret és a néprajz hármas egységével megteremtettük a Szivárványerdő projektet, melyet az azonos elnevezésű szakkörben valósítottunk meg és elindultunk ezáltal a célkitűzés útján, illetve, hogy a gyermekek magabiztosabbá váljanak, hatékonyabban feltudják dolgozni negatív élményeiket, fejlődjön együttműködési képességeik, környezettudatos és művészeti szemléletük is.
A projekt gyakorlat, kutatás és iskolafejlesztés is egyben. Az empirikus megfigyeléseink azt mutatják, hogy a projekt időszerű, szükséges és sikeres is. A gyermekek kézügyessége, együttműködési képességeik fejlődött, tudásuk gyarapodott, emellett a hátrányos és tanulási nehézségekkel küzdő gyermekek integrációja is sikeres lett a programban.
A Szivárványerdő stratégiája a projektoktatás, mely mentén sok új módszerrel, technikával (pl. portfólió, kiállítás, önértékelő kártya) haladunk.
A projekt helyszíne a győrsági általános iskola, ahol a legkedveltebb program lett. A szakkör mellett tábor és klub változatban is megvalósítottuk a projektet.
A projektben részt vevő tanulók számára egy díjat is alapítottunk, mely egyben mentorprogram is. Ez azt jelenti, hogy a szakkörben legtehetségesebb két tanuló elnyeri a Csodaszarvas-díjat és további egy tanévig elmélyülhet az általa választott művészeti technikában és kiállításon is bemutatkozhat.
A program iránt érdeklődő pedagógusokat konferencia keretében készítenénk fel a projekt alkalmazására.
A Szivárványerdő nem csak a gyermekek számára ad lehetőséget az önművelésre, a kibontakozásra, hanem a pedagógusoknak is.
A program kidolgozásra került óvodától egészen a középiskolás korosztályig.
Több szervezet is elismerte a projektet, mint pl. a Greenpeace Magyarország, Országos Hulladékgazdálkodási Intézet.
Idővel szeretnénk, ha más iskolákba is elindulhatna a program valamely változata. Szeretném munkámat alternatív iskolává is továbbfejleszteni, emellett egy egyesület megalapítását, amely koordinálná és segítené a projektet és a benne részt vevő tanulókat (hátrányos helyzetű).
A Szivárványerdő (saját szellemi munkám) reményeink szerint segítheti a felnövekvő generációt abban, hogy jobban szeressék és védjék a természetet.



